“SIQISh KOMPRESSOR STANSIYASI QURISh BILAN DENGIZKO‘L GAZNI DASTLABKI TAYYORLASh QURILMASI (GDTQ)NI REKONSTRUKSIYA QILISh” INVESTITSIYa LOYIHASINI AMALGA OShIRISh ChORA-TADBIRLARI TO‘G‘RISIDA

Dengizko‘l konidan gaz kondensati qazib olish samaradorligini oshirish, gaz va kondensatning qoldiq zaxiralarini yanada to‘liq chiqarib olish, tovarbop gazning sifati xalqaro standart talablariga mos bo‘lishini ta’minlash maqsadida:
 1. Quyidagilar ma’lumot uchun qabul qilinsin:
 “Siqish kompressor stansiyasi qurish bilan Dengizko‘l GDTQni rekonstruksiya qilish” investitsiya loyihasining dastlabki texnik-iqtisodiy asoslari belgilangan tartibda tasdiqlangan;
 “O‘zbekneftgaz” Milliy xolding kompaniyasi tomonidan tanlov savdolari o‘tkazilgan va asosiy texnologik uskunalarni olib kelish uchun jami 24,26 mln. yevroga teng miqdorda kontrakt tuzilgan;
 ushbu loyihani amalga oshirish uchun “O‘zbekneftgaz” MXKga 17,1 mln. dollar miqdorida kredit berish shartlari Koreya taraqqiyot banki bilan kelishib olingan.
 2. Belgilansinki, loyihani moliyalashtirish:
 “O‘zbekneftgaz” MXKning ekvivalenti 22,99 mln. dollarga teng shaxsiy mablag‘lari hisobidan;
 O‘zbekiston Respublikasi Tiklanish va taraqqiyot jamg‘armasining 1 yil imtiyozli davrni hisobga olgan holda, muddati 6 yil bo‘lgan, qayta moliyalashtiruvchi bankning 0,5%li marjasini qo‘shganda yillik 2,5 %li stavka bilan AT “O‘zsanoatqurilishbank” orqali qayta moliyalashtiriladigan 22,8 mln. dollar miqdoridagi krediti hisobidan;
 Koreya taraqqiyot bankining 1,5 yil imtiyozli davrni hisobga olgan holda, muddati 5 yil bo‘lgan, yillik 6,5 %li stavka bilan “O‘zKDB Bank” YoAJ orqali beriladigan 17,1 mln. dollar miqdoridagi krediti hisobidan amalga oshiriladi.
 “O‘zbekneftgaz” MXK qarz mablag‘laridan maqsadli va samarali foydalanishga hamda loyihani amalga oshirishga mas’ul bo‘lgan qarz oluvchi va ijro etuvchi organ hisoblanadi. Kreditlarni uzish va ularga foizlarni to‘lash bilan bog‘liq sarf-xarajatlar “O‘zbekneftgaz” MXKning o‘z valyuta mablag‘lari hisobidan amalga oshiriladi.
 3. Quyidagilar:
 “Siqish kompressor stansiyasi qurish bilan Dengizko‘l GDTQni rekonstruksiya qilish” loyihasining TIAsi asosiy texnik-iqtisodiy parametrlari bilan 1-ilovaga* muvofiq;
 “O‘zKDB Bank” yopiq aksiyadorlik jamiyati, “O‘zbekneftgaz” MXK orqali beriladigan, O‘zbekiston Respublikasi Tiklanish va taraqqiyot jamg‘armasining AT “O‘zsanoatqurilishbank” hamda Koreya taraqqiyot banki orqali qayta moliyalashtiriladigan kreditlari bo‘yicha asosiy qarzni uzish va foizlar to‘lashning prognoz jadvallari 2 va 3-ilovalarga* muvofiq tasdiqlansin.
 4. Koreya taraqqiyot banki mazkur loyihani amalga oshirish doirasida O‘zbekiston Respublikasi hududida to‘lov manbaidan undiriladigan foyda solig‘i to‘lashdan ozod etilsin.
 5. O‘zbekiston Respublikasi Tiklanish va taraqqiyot jamg‘armasi AT “O‘zsanoatqurilishbank” bilan birgalikda berilayotgan qarz mablag‘laridan maqsadli va samarali foydalanilishi ustidan qat’iy nazoratni ta’minlasin
 6. O‘zbekiston Respublikasi “Davarxitektqurilish” qo‘mitasi ushbu loyiha bo‘yicha loyiha hujjatlarini belgilangan tartibda davlat ekspertizasidan o‘tkazishni ta’minlasin va qurilish-montaj ishlarining sifatli bajarilishi ustidan nazorat o‘rnatsin.
 7. Mazkur Qarorning ijrosini nazorat qilish O‘zbekiston Respublikasi Bosh vazirining o‘rinbosari E.R. Shoismatov zimmasiga yuklansin.